58χρόνια συμπληρώνονται από την την ανακήρυξη της ανεξαρτησίας της Κυπριακής Δημοκρατίας,

Οι εορτασμοί κορυφώθηκαν το μεσημέρι της Δευτέρας με τη μεγάλη στρατιωτική παρέλαση, στη Λευκωσία.

Τον χαιρετισμό της παρέλασης δέχθηκε ο Πρόεδρος της Κυπριακής Δημοκρατίας, Νίκος Αναστασιάδης, στην παρουσία της πολιτικής, θρησκευτικής και στρατιωτικής ηγεσίας.

Την ελληνική Κυβέρνηση εκπρόσωπησε στους εορτασμούς ο Υπουργός Εθνικής Άμυνας Πάνος Καμμένος.

Σε δηλώσεις του ο Πρόεδρος της Κύπρου είπε πως η σημερινή είναι μέρα περισυλλογής και αναδρομής.

Σε δηλώσεις του στους δημοσιογράφους, μετά τη στρατιωτική παρέλαση με την ευκαιρία της 1ης Οκτωβρίου της οποίας δέχθηκε τον χαιρετισμό, ο Πρόεδρος της Δημοκρατίας είπε ότι «σήμερα τιμούμε την επέτειο εγκαθίδρυσης της Κυπριακής Ανεξαρτησίας. Είναι μια μέρα σίγουρα που μπορεί κανείς να νιώθει περήφανος για την απελευθέρωση του τόπου μας από τον αποικιακό ζυγό.

Την ίδια ώρα, πιστεύω πως είναι και μια μέρα περισυλλογής. Μια μέρα αναδρομής στα όσα σαν αποτέλεσμα παρεμβάσεων, δικοινοτικών διαταραχών, αλλά και εμφύλιου σπαραγμού, οδήγησαν στην αξιοποίηση από τη Χούντα των Αθηνών με το πραξικόπημα και την τουρκική εισβολή που ακολούθησε. Χρειάζεται (προβληματισμός) και είναι μέρα προβληματισμού.

Μέρα προβληματισμού για όλους ανεξαίρετα τους πολίτες της Κυπριακής Δημοκρατίας, Ελληνοκύπριους και Τουρκοκύπριους, αλλά και ταυτόχρονα μια μέρα αποτίμησης του πού σήμερα βρισκόμαστε, από πού ξεκινήσαμε και πού βρισκόμαστε.

Από τη μια με κολοβωμένη την πατρίδα, αλλά και από την άλλη με ένα κράτος το οποίο έχει κατορθώσει μέσα από τους κόπους, τους μόχθους, τις θυσίες του κυπριακού λαού, να προκόψει, να ενταχθεί στην ΕΕ και να ατενίζει με αισιοδοξία το μέλλον.

Αλλά για να υπάρχει βεβαίως προοπτική και μέλλον χρειάζεται η κυπριακή επικράτεια να είναι για όλους ένα σύγχρονο κράτος που να απολαμβάνει των ανθρωπίνων δικαιωμάτων και ελευθεριών, που να συνάδει απόλυτα με το ευρωπαϊκό κεκτημένο.

Για αυτό και κάνω έκκληση προς τους Τουρκοκύπριους συμπατριώτες μας να συνειδητοποιήσουν ότι η προκοπή προϋποθέτει αναγνώριση και αλληλοσεβασμό. Αναγνώριση των ανθρωπίνων δικαιωμάτων όλου του κυπριακού λαού. Και των δικών τους και των δικών μας.

Ο τερματισμός πριν και πάνω από όλα της κατοχής, των όποιων εξαρτήσεων από τρίτους, αλλά και της υλοποίησης κατά γράμμα του ευρωπαϊκού κεκτημένου.

Μόνο έτσι πιστεύω μπορεί να πάμε μπροστά.

Ελληνικά μαχητικά F-16 στον ουρανό της Λευκωσίας ΚΥΠΕ/ΚΑΤΙΑ ΧΡΙΣΤΟΔΟΥΛΟΥ

Σε δήλωσή του μετά την στρατιωτική παρέλαση για την επέτειο της ανακήρυξης της ανεξαρτησίας της Κυπριακής Δημοκρατίας, στη Λευκωσία, πάνω από την οποία πέταξαν και δυο μαχητικά F16 της ελληνικής πολεμικής αεροπορίας, ο κ. Καμμένος είπε πως «η σκληρή δουλειά που έχουν κάνει οι ένοπλες δυνάμεις της Κύπρου και της Ελλάδας, η Εθνική Φρουρά και το Γενικό Επιτελείο Εθνικής Άμυνας, τα δυο Υπουργεία και οι Κυβερνήσεις, έχουν οδηγήσει σε διμερείς και τριμερείς συμφωνίες που αναδεικνύουν την Ελλάδα και την Κύπρο τους πόλους σταθερότητας, και με κέντρο τις δυο μας χώρες ξετυλίγεται πλέον το νέο ενεργειακό κέντρο της Μεσογείου».

Ευχόμενος χρόνια πολλά στην Κύπρο, ο κ. Υπουργός Εθνικής `Αμυνας της Ελλάδας ανέφερε πως για άλλη μια φορά είχε την ιδιαίτερη τιμή να στέκεται στα δεξιά του Προέδρου της Κυπριακής Δημοκρατίας «γιορτάζοντας μαζί την ανεξαρτησία της Κύπρου, γιορτάζοντας την επέτειο της ελευθερίας της Κύπρου».

«Αλλά θα γιορτάσουμε πραγματικά όταν η Κύπρος θα ελευθερωθεί, όλη η Κύπρος ενωμένη, μέχρι τον Απόστολο Ανδρέα», είπε.

Υπογράμμισε πως «η Ελλάδα είναι εδώ, δίπλα στην Κύπρο. Η Ελλάδα δεν είδε ποτέ πια την Κύπρο μακριά και θέλω να τονίσω ότι χάρη στις σκληρές θυσίες του κυπριακού Ελληνισμού και του ελληνικού λαού, οι δυο μας χώρες πλέον δεν είναι χώρες κρίσης αλλά χώρες σταθερότητας στην ευρύτερη περιοχή της Μεσογείου», είπε ο Υπουργός Εθνικής Άμυνας της Ελλάδας.

Σημείωσε πως «η σκληρή δουλειά που έχουν κάνει οι ένοπλες δυνάμεις της Κύπρου και της Ελλάδας, η Εθνική Φρουρά και το Γενικό Επιτελείο Εθνικής Άμυνας, τα δυο Υπουργεία και οι Κυβερνήσεις, έχουν οδηγήσει σε διμερείς και τριμερείς συμφωνίες που αναδεικνύουν την Ελλάδα και την Κύπρο τους πόλους σταθερότητας, και με κέντρο τις δυο μας χώρες ξετυλίγεται πλέον το νέο ενεργειακό κέντρο της Μεσογείου».

«Θα συνεχίσουμε να αγωνιζόμαστε μέχρι την τελική ελευθερία της Κύπρου, αλλά πλέον ο κυπριακός Ελληνισμός πρέπει να αισθάνεται και ασφαλής με ένα μόνο προαπαιτούμενο, την ενότητα και την ομοψυχία όλου του λαού», είπε ο κ. Καμμένος.

Πως φτάσαμε στην Ανεξαρτησία

Την 1η Απριλίου 1955 Έλληνες από την Κύπρο και την Ελλάδα ξεκίνησαν επισήμως απελευθερωτικό αγώνα (οργάνωση ΕΟΚΑ) έναντι των Βρετανών με σκοπό την ένωση με την Ελλάδα. Ο αγώνας τερματίστηκε το 1959, οπότε έγιναν οι συμφωνίες Ζυρίχης-Λονδίνου.

Τη νύχτα της 15ης προς την 16η Αυγούστου του 1960, στις 2 μετά τα μεσάνυκτα στη Λευκωσία, ο κυβερνήτης της Κύπρου Χιου Φουτ διάβασε στην αίθουσα του Μεταβατικού Υπουργικού Συμβουλίου (που αργότερα έγινε Μέγαρο της Βουλής των Αντιπροσώπων) την προκήρυξη της βασίλισσας της Μεγάλης Βρετανίας, με την οποία ανακοίνωσε την εγκατάλειψη της αγγλικής κυριαρχίας στην Κύπρο, στη βάση των Συμφωνιών Ζυρίχης-Λονδίνου.

Στη συνέχεια οι γενικοί πρόξενοι της Ελλάδας και της Τουρκίας Γ. Χριστόπουλος και Β. Τουρέλ, ο Αρχιεπίσκοπος Κύπρου Μακάριος Γ΄ και ο αντιπρόεδρος Φαζίλ Κιουτσούκ, έπειτα από σύντομες ομιλίες τους, υπέγραψαν μαζί με τον τελευταίο Άγγλο κυβερνήτη τα κείμενα των συμφωνιών που καθόριζαν τα της ανεξαρτητοποίησης της Κύπρου. Λίγο πριν το μεσημέρι της 16ης Αυγούστου έγινε στο μέγαρο του Κυβερνείου η υποστολή της βρετανικής σημαίας και η έπαρση της κυπριακής. Πριν κλείσουν 24 ώρες από την ανακήρυξη της ανεξαρτησίας της Κύπρου, ο σερ Χιου Φουτ είχε ήδη εγκαταλείψει την Κύπρο.

Οι συμφωνίες Ζυρίχης και Λονδίνου είχαν υπογραφεί η μεν πρώτη στο ξενοδοχείο Ντόλτερ της Ζυρίχης στις 11 Φεβρουαρίου του 1959 από τους Κωνσταντίνο Καραμανλή και Αντνάν Μεντερές, πρωθυπουργό της Τουρκίας, η δε δεύτερη στο Λάνκαστερ Χάουζ του Λονδίνου στις 19 Φεβρουαρίου του 1959, από τους δύο προαναφερθέντες συν τον Βρετανό ομόλογό τους Χάρολντ Μακμίλαν, ενώ κάποια συνημμένα κείμενα είχαν υπογραφεί και από τους Μακάριο και Κιουτσούκ, οι οποίοι είχαν γνώση του συνόλου των συμφωνιών.

Επίσης τότε ορίστηκαν οι δύο επίσημες γλώσσες του κράτους, η ελληνική και η τουρκική.

Στις 24 Αυγούστου του 1960, το Συμβούλιο Ασφαλείας Ηνωμένων Εθνών αποφάσισε ομόφωνα να εισηγηθεί στη Γενική Συνέλευση του Οργανισμού Ηνωμένων Εθνών την ένταξη της Κύπρου στον Ο.Η.Ε.. Την πρόταση έκανε η Μεγάλη Βρετανία και μία πρώην αποικία της, η Κεϋλάνη. Ο μόνιμος αντιπρόσωπος της Κύπρου στον Ο.Η.Ε., Ζήνων Ρωσσίδης, εκφώνησε τον πρώτο λόγο του στη γενική συνέλευση στις 21 Σεπτεμβρίου.